Title: Saavutettavat tekstimateriaalit
Course: Digivisio kurssipohjan DEMO-versio > Section: Saavutettavuus

Tekstityypit

Monissa korkeakouluissa on valmiita Word- tai PowerPoint-pohjia. Jos tällaisia löytyy, niin kannattaa ehdottomasti käyttää niitä, sillä ne on yleensä aina suunniteltu jo valmiiksi saavutettaviksi. Niiden avulla on myös helppo tehdä saavutettavia PDF-tiedostoja, koska suurin osa muotoilusta on jo tehty valmiiksi.

Tekstissä kannattaa käyttää tyylejä, koska ruudunlukijat osaavat yleensä lukea niitä. Eli otsikoita ei kannata korostaa alleviivauksin tai lihavoinnein, vaan käyttää ihan Otsikkotyylejä. Sama koskee esimerkiksi listoja - valmiit tyylit ovat hyviä. Tällä sivulla on käytetty Moodlen omia Otsikkotyylejä.

Tekstissä lihavoinnilla korostaminen toimii hyvin, väreillä sen sijaan huonommin. Alleviivaukset taas lukija tulkitsee helposti linkiksi, ja isojen kirjainten käyttö tekstissä viittaa huutamiseen, ei asian järkevään korostamiseen.

Fontit

Tekstifontiksi kannattaa valita selkeä, sans serif -fontti, kuten esimerkiksi Verdana tai Arial. Fonttikoon olisi oltava tarpeeksi iso, mielellään vähintään 11-12 pistettä, ja rivinvälin olisi hyvä olla 1,5.  Saavutettavuuden vuoksi molempia reunoja ei kannata tasata, ainoastaan vasen reuna.

Jos sivulla on useampi palsta kannattaa aina käyttää Wordin Palsta-toimintoa, eikä erotella palstoja sarkaimella (tab) tai taulukoilla. Ruudunlukijat lukevat Wordissa olevat taulukot tabuloinnin mukaan, eli voi olla, että ne lukevat asiat aivan väärässä järjestyksessä.

Kuvat

Jos, tai kun, mukana on kuvia, pitää niissä oleva informaatio kirjoittaa aina myös auki tekstiin, ja kuvassa on todella tärkeää olla myös kuvailuteksti, joka kertoo ihmiselle joka ei näe kuvaa mitä siinä on.

Kuva: Nokipannukahvit nuotiolla talvella. (Kuvan ottaja: Marianna Leikomaa)

W3C standardit (englanniksi)