Title: Verkko-opinnon laatukriteerit - Toiminnalliset kriteerit
Course: Digivisio kurssipohjan DEMO-versio > Section: Oppimisen suunnittelu oppijalähtöisesti

Tähän sivuun on kasattu eri lähteistä yhteenvetoa niistä laatukriteereistä, joista opettajien olisi hyvä olla tietoisia verkko-opintoja rakennettaessa ja opetettaessa erityisesti toiminnallisiin kriteereihin liittyen. Listan pohjana käytetään Laurea ammattikorkeakoulun master-verkkokurssien auditointikriteerejä. Listaa on muokattu geneerisempään suuntaan ja lisäksi listaa on verrattu muihin, yleisesti käytettyihin kriteereihin ja ohjeistuksiin, kuten esim. eAMK laatukriteerit (Verkkototeutuksen laatukriteerit).

Toiminnallisten kriteerien tehtävänä on varmistaa oppimisympäristön tehokkuutta ja minimoida toiminnallisia häiriöitä, jotka saattavat tuntua oppijoista hyvinkin turhauttavilta. Oppimisympäristön tulee olla toiminnallisesti hyvin suunniteltu ja toteutettu, jotta oppimisympäristön hyödyntäminen on oppijalle sujuvaa. Toiminnallisuus voi linkittyä myös organisaatiotasolla määriteltyihin elementteihin, jotka tukevat oppijoiden laajamittaisempaa opiskelua. Esimerkkinä tästä ovat yhteiskäyttöiset kurssipohjat.

Kriteerit | Kuvaus/esimerkki/hyöty
Organisaation yhteisen ilmeen noudattaminen oppimisympäristössä.
- Kurssin pohjana on käytetty yhteistä pohjaa (etusivu, rakenne, elementtien nimeämiset, jne.), mikä auttaa oppijoita löytämään asioita aina "samasta paikasta" ja eri kurssit toimivat suhteellisen yhtäläisellä tavalla.
- Yhtenevä ilme, rakenne vähentää oppijan kognitiivista kuormaa - vapauttaa enemmän aikaa ja energiaa uusien asioiden opiskelulle.
Oppimisympäristö toimii teknisesti hyvin.
- Linkit toimivat, materiaali avautuu, kuvat, grafiikka, äänet, animaatiot ja videot latautuvat.
- Ei esimerkiksi turhia isoja kuvia, jotka latautuvat kauan, jos oppija on epävarman, huonon yhteyden päässä. Normi nettiliittymän pitäisi riittää opintoihin.
Saavutettavuusvaatimukset on huomioitu.
- Saavutettavuuskriteerit täyttyvät: esim. käytetään oppimisalustan (Moodle, Canvas, jne.) omia tyylejä, selkeät otsikoinnit, kuville löytyy tekstivastineet, linkeillä on kuvaavat nimet, käytetään tekstieditorin omia taulukoita ja taulukoille löytyy otsikkosolut ja otsikot, videot ovat tekstitettyjä, materiaalit käytettävässä formaatissa.
- Saavutettavuus liittyy lainsäädäntöön ja koulutusorganisaatioiden on noudatettava näitä säädöksiä.
Ulkopuoliset sovellukset ovat pedagogisesti järkeviä ja niitä koskevat ohjeet on helposti löydettävissä.
- Mikäli kurssilla käytetään ulkopuolisia sovelluksia, ohjeet niiden hyödyntämisestä löytyvät helposti verkkoalustalta (esimerkiksi Padlet, MIRO).
- Ulkopuoliset sovellukset on todettu tietoturvallisiksi.
Opinnon lähdeaineisto löytyy pääsääntöisesti sähköisenä.
- Lähdeaineisto on merkitty selkeää viittaustekniikkaa hyödyntäen. Jos lähdeaineisto on "paperisena" mutta löytyy myös sähköinen versio, tarjotaan oppijoille myös linkki siihen.
- Sähköinen lähdeaineisto tukee mm. saavutettavuutta, yhtenäistä oppimiskokemusta ja joustavuutta opiskelussa.
Työtilan materiaalit ja rakenne tukevat mobiililaitteen käyttöä.
- Oppija pystyy hyödyntämään oppimisympäristöä mobiililaitteella esimerkiksi opintomateriaaleihin perehtymisessä.
- Jos opinnolla mobiililaitteen hyödyntämistä ei ole testattu tai mobiilaitteen käyttö ei kaikilta osin ole suotavaa/järkevää (esim. tekstin tai muun materiaalin tuottaminen), on tästä hyvä kertoa oppijoille.
Opinnon työtila sisältää opettajalle suunnattuja ohjeita, mikä auttaa työtilan hyödyntämisessä eri toteutusmuodoissa, jakson tehtävien arvioinnissa ja palautteen annossa.
- Työtilan ohjeissa on soveltuvissa kohdin opettajalle materiaalia, joka avaa työtilan hyödyntämistä eri toteutusmuodoissa, tehtävien tavoitteita, arviointia sekä valmiita esimerkkejä oppijoille annettavasta palautteesta.
- Tämä koskee erityisesti yhteiskäytössä olevia verkkokursseja - opettaja ei välttämättä ole ollut mukana rakentamassa kurssia.

Lähteitä ja resursseja:

- HAMK - eAMK laatukriteerit, PDF - eAMK-verkkototeutusten laatukriteerit: suunnittelu
- eAMK - Avointen oppimateriaalien kirjasto- Verkkototeutusten laatukriteerit