Title: Verkkokeskustelut
Course: Digivisio kurssipohjan DEMO-versio > Section: Oppijan aktivointi

Verkkokeskustelut ovat hyvin käytetty tehtävätyyppi verkko-opetuksessa. Yleensä termi "verkkokeskustelu" viittaa asynkroniseen keskusteluun, jota osallistujat käyvät eri aikoihin vaikkapa keskustelualueen kautta. Tämä erottaa verkkokeskustelun synkronisesta, samanaikaisesta, keskustelusta, esimerkiksi chatista.

Miksi verkkokeskusteluita?

- Ajasta ja paikasta joustavia - verkkokeskustelullakin on yleensä hyvä olla joku aikataulu
- Oppijalla aikaa muotoilla vastauksensa
- Mahdollistaa kaikkien osallistumisen, esimerkiksi esiintymispelosta huolimatta
- Keskusteluihin voi palata myöhemmin

Miten verkkokeskusteluita kannattaa käyttää?

Kuten muutkin tehtävät, suunnittelu kannattaa aloittaa kurssin osaamistavoitteista. Mitä oppijan on tarkoitus oppia verkkokeskustelun kautta? Määrittelemään jotain? Soveltamaan jotain? Analysoimaan jotain? Tämä pitää kirjoittaa hyvin selkeästi auki keskustelun tehtävänantoon.

Joskus oppijat kokevat, että verkkokeskusteluita on kurssilla liikaa. Kannattaakin miettiä kuinka paljon verkkokeskusteluita käyttää: niitä on helppo luoda, mutta opettajan olisi myös syytä antaa oppijoille palautetta käydystä keskustelusta. Tämän voi tehdä keskitetystikin, eli opettaja kerää ajatuksia keskustelusta ja antaa palautteen yhteenvetona kaikille kerralla.

Ryhmissä vai ei?

Monissa oppimisympäristöissä oppijat voi jakaa ryhmiin toteutusten sisällä, ja verkkokeskusteluissa tätä voi hyvin hyödyntää. Sen sijaan, että koko 40 oppijan ryhmä keskustelisi samassa keskustelussa, voidaan ryhmä jakaa vaikkapa kuuteen osaan ja osallistujat näkevät vain oman ryhmänsä viestit. Tämä mahdollistaa useamman oppijan osallistumisen, sillä isommissa ryhmissä käy helposti niin, että viimeiset osallistujat toteavat vain "olevansa samaa mieltä", sen kummemmin tehtävään panostamatta. Ryhmille voidaan myös kertoa, että heidän vastauksensa avataan muiden ryhmien nähtäväksi määräajan kuluttua, mikä mahdollistaa myös ryhmiltä toisille oppimisen.

Epämuodollisemmat keskustelut

Usein käytetty verkkokeskustelutapa on aloittaa kurssi esittelyillä: keitä olemme, mitä haluamme oppia. Tällaisissa keskusteluissa on tärkeää opettajan aloittaa keskustelu esittelemällä itsensä. Mahdollisuuksien mukaan myös muita medioita kuin tekstiä voi käyttää: esittelyn voi tehdä videolla, tekstin mukaan voi liittää itseään kiinnostavan kuvan jne. Ylipäätään opetuksessa olisi hyvä olla mukana myös epämuodollisempaa keskustelua, sillä se helpottaa oppijoiden verkostoitumista keskenään ja rakentaa luottamusta sekä oppijoiden kesken että opettajan suuntaan.

Helsingin yliopistolla Moodle.org'issa on hyvät ohjeet verkkokeskustelun muotoiluun. Samoja ohjeita voi toki soveltaa myös muissa oppimisympäristöissä.