Title: Edistymisen seuranta ja vähän oppimisanalytiikkaakin
Course: Digivisio kurssipohjan DEMO-versio > Section: Oppijan aktivointi

Sekä opettajan että oppijan itsensä on hyvä tietää miten opintojen suorittaminen etenee. Tähän on olemassa erilaisia työkaluja, ja niistä on usein hyötyä myös oppimisanalytiikankin näkökulmasta.

Etenemisen seuranta

Monissa oppimisympäristöissä, esimerkiksi Moodlessa, on "Edistymisen seuranta" -työkalu, jolla voi tehdä oppijalle näkyväksi kuinka hänen opintonsa etenevät, ja mitä asioita on vielä tehtävänä. Opettajan pitää määritellä mitä kaikkea edistymisen seurantaan otetaan mukaan ja kuinka edistymistä seurataan: pitääkö oppijan tutustua kaikkeen kurssilla olevaan materiaaliin vai ovatko jotkut tärkeimpiä? Pitääkö verkkokeskusteluun sekä aloittaa keskustelu että kommentoida jotakuta muuta, vai riittääkö aloitus? Pitääkö tehtävä palauttaa vai pitääkö siitä saada arvosanakin?

KUVA: Etenemisen seuranta -palkki Moodlessa. Vihreällä merkityt on jo suoritettu, sinisellä merkityt eivät vielä.

Etenemisen seuranta -työkalu on tehokas, mutta kannattaa miettiä mitä kaikkea sinne haluaa laittaa pakolliseksi. Jos oppija huomaa heti kurssin alussa, että hänellä on 80 kohtaa tehtävänä, saattaa se lannistaa. Toisaalta, jotkut oppijat kokevat että jos jotain ei ole merkitty "pakolliseksi" seurantaan, ei sitä tarvitse opiskella ollenkaan. Yleisesti ottaen kuitenkin oppijat kokevat etenemisen seurannan hyväksi työkaluksi, jonka avulla he saavat nopean käsityksen siitä, mitä kaikkea kurssin läpäiseminen vielä vaatii.

Oppimisanalytiikka

Oppimisanalytiikka on nouseva trendi, eikä sitä ehkä vielä hyödynnetä ns.riviopettajan tasolla kovin paljoa. Oppimisympäristöistä on kuitenkin mahdollista kerätä dataa oppijoiden etenemisestä: ovatko he käyneet oppimisympäristössä usein, mitä tehtäviä he ovat tehneet/ovatko he tehneet tehtäviä ja niin edelleen. Tätä dataa voi hyödyntää oppijoiden ohjauksessa, esimerkiksi muistuttaen tehtävien tekemisestä, tunnistamalla potentiaalisesti kurssin keskeyttävät oppijat tai jopa rakentamalla oppijoille yksilöllisiä opintopolkuja kurssille.

Tampereen korkeakouluyhteisön Teaching and Learning Centre tarjoaa hyviä ohjeita oppimisanalytiikan käyttöön eri työkaluilla.