Title: Miksi saavutettavuus on tärkeää?
Course: Digivisio kurssipohjan DEMO-versio > Section: Saavutettavuus

Miksi saavutettavuus on tärkeää?

Saavutettavuus voi tarkoittaa monia asioita ja sille on monia määrittelyitä, mutta tässä yhteydessä "saavutettavalla verkkokurssilla" tarkoitetaan kurssia, joka on suunniteltu niin että mahdollisimman erilaiset oppijat voivat opiskella sitä, joko apuvälineiden avulla tai ilman. Saavutettavuus sisältää sekä digitaalisen saavutettavuuden osia että myös käytettyyn kieleen liittyviä asioita.

Saavutettavaksi suunniteltu kurssi hyödyttää kaikkia oppijoita ja lopulta säästää myös opettajan aikaa, vaikka se saattaakin viedä hieman enemmän aikaa luontivaiheessa. Saavutettava kurssi on selkeä, etenee johdonmukaisesti ja vähentää oppijoiden kysymyksiä.

Laki

Oppijalle saavutettavuus tarkoittaa mahdollisuutta opiskella korkeakoulussa riippumatta hänen henkilökohtaisista ominaisuuksistaan tai erilaisesta elämäntilanteestaan. Korkeakoulutuksen saavutettavuus ulottuu opetusmenetelmiin, oppimisympäristöihin, sähköisiin järjestelmiin, fyysisiin tiloihin ja asenneilmapiiriin. (OHO!-hanke 2017-2019). Saavutettavuuden edistäminen perustuu muun muassa yhdenvertaisuuslakiin (1325/2014) ja lakiin digitaalisten palvelujen tarjoamisesta (306/2019).

Käytäntö

Korkeakouluilla on erilaisia käytäntöjä sen suhteen kuka vastaa saavutettavuudesta. Sähköisten järjestelmien tai fyysisten tilojen suhteen yksittäinen opettaja ei aina voi kovin paljoa tehdä, mutta jokainen voi itse laatia omista materiaaleistaan - ja opetustilanteistaan - mahdollisimman saavutettavia. Tämä osio keskittyy nimenomaan näihin asioihin.