Title: Verkko-opinnon laatukriteerit - Pedagogiset kriteerit
Course: Digivisio kurssipohjan DEMO-versio > Section: Oppimisen suunnittelu oppijalähtöisesti

Tähän sivuun on kasattu eri lähteistä yhteenvetoa niistä laatukriteereistä, joista opettajien olisi hyvä olla tietoisia verkko-opintoja rakennettaessa ja opetettaessa erityisesti pedagogisiin kriteereihin liittyen. Listan pohjana käytetään Laurea ammattikorkeakoulun master-verkkokurssien auditointikriteerejä. Listaa on muokattu geneerisempään suuntaan ja lisäksi listaa on verrattu muihin, yleisesti käytettyihin kriteereihin ja ohjeistuksiin, kuten esim. eAMK laatukriteerit (Verkkototeutuksen laatukriteerit).

Pedagogisten kriteerien tehtävänä on varmistaa, että opinnosta löytyy selkeä punainen lanka. Oppimistavoitteet ovat oppijalle selkeät ja polku oppimistavoitteiden saavuttamiseen on suunniteltu ohjeistusta myöden selkeästi. Opinnon on tärkeää vastata oppijoille opinto-oppaassa annettuihin lupauksiin saavutettavista osaamisista - tehtävien on oltava linjassa vaaditun osaamistason kanssa ja oppijoiden osaamisen "näyttäminen" tulee olla loogista, monipuolista ja tarkoituksenmukaista suhteessa kontekstiin.

Kriteeri | Kuvaus/esimerkki/hyöty
Opinnon keskeiset tiedot löytyvät helposti samasta paikasta.
- Esimerkiksi "Aloita tästä"- sivulta, tai jostain muusta helposti löydettävästä (sama paikka myös eri kursseilla) ja tunnistettavasta paikasta löytyvät opinnon keskeiset tiedot.
- Mm. kuvaus opintojen etenemisestä, opettajan yhteystiedot, kommunikoinnin käytänteet, palautteenannon ja arvioinnin käytänteet, ohjeistukset ulkoisia sovelluksia varten ja ohjeistukset ongelmatilanteita varten myös.
Osaamistavoitteet on pilkottu linjakkaasti osatavoitteisiin sekä tehtävien tasolla.
- Opinnon tavoitteet on pilkottu osatavoitteiksi ja edelleen kunkin tehtävän tavoitteet tukevat osatavoitteen ja opinnon tavoitteita.
- Kurssin suunnittelussa kurssitason osaamistavoitteet on hyvä pilkkoa pienemmiksi tavoitteiksi ja varmistaa kurssitasolla, että kaikki osaamistavoitteet tulevat läpikäydyiksi riittävällä tasolla.
Opinto sisältää koko opintoa koskevan johdanto-osuuden, joka johdattaa ja motivoi oppijaa aiheen piiriin.
- Tämä osio sisältää esimerkiksi paikan oppijoiden esittäytymiselle sekä ryhmäytymiselle.
- Johdanto voi sisältää orientaatiotehtävän, jonka avulla oppija voi tunnistaa aikaisempaa osaamistaan suhteessa kurssin aihepiiriin.
Opinnon sisältö on jaettu loogisesti osioihin.
- Osiot on linkitetty toisiinsa loogisesti. Niiden alussa on mahdollisuuksien mukaan johdanto ja lopussa yhteenveto/johdatus/linkitys seuraavaan.
- Osion johdannossa oppimistavoitteet, opettajan odotukset ja oppijan keskeiset aktiviteetit tuodaan selkeästi esille.
Osaamisen arvioinnin perusteet ovat selkeät ja suhteessa opinnon osaamistavoitteisiin. Kaikki osaamistavoitteet arvioidaan.
- Kokonaisarvosanan muodostuminen on kommunikoitu selkeästi suhteessa kurssin tehtävistä, aktiviteeteista, yms. kertyneisiin pisteisiin. Tehtävien väliset painotukset käyvät selkeästi ilmi (esimerkiksi tehtäväryhmien avulla - esim. Moodlen kategoriat). Myös kurssiympäristön ulkopuolella osoitettu osaaminen ja sen arviointi on kuvattu.
- Oppija tietää, miten opintojakso arvioidaan ja arviointikriteerit ovat oppijalle helposti löydettävissä.
Oppimistehtävät vastaavat opetussuunnitelmassa määriteltyä tasoa. | - Oppimistehtävät on laadittu niin, että ne edellyttävät myös korkeamman ajattelun taitoja (oppija soveltaa, analysoi, tulkitsee, tutkii, vertailee, arvioi, rakentaa tai luo (uutta) tietoa).
Kunkin tehtävän tavoite, laajuus, suoritustapa ja arviointikriteerit löytyvät tehtävänannosta.
- Tehtävän tavoitteet ja osaamisen arviointikriteerit on kirjattu tehtävänantoon.
- Tehtävien laatimisessa ja arvioinnissa on mahdollisuuksien mukaan hyödynnetty arviointimatriiseja.
Opinnon kuormittavuutta on arvioitu moduuli- ja tehtävätasolla.
- Opinnon kuormittavuutta on jäsennelty moduuli/osio- ja tehtävätasolla.
- Tehtävänannossa kerrotaan tehtävän suorittamiseen tarvittava arvioitu aika.
Opinnossa hyödynnetään vaihtelevasti erilaisia oppimisen tapoja. | - Opinnossa hyödynnetään useampia oppimisen tapoja, esim. tiedon hankinta, tutkimalla oppiminen, keskustelemalla oppiminen, yhteisöllinen työskentely, osaamisen näyttäminen ja kehittäminen.
Opinto sisältää vuorovaikutusta oppijoiden kesken.
- Opinto sisältää oppijoiden välistä vuorovaikutusta sisältäviä tehtäviä ja/tai aktiviteetteja.
- Oppijoiden vuorovaikutukselle on varattu selkeät kanavat. Jos vuorovaikutusta arvioidaan, oppijoiden keskustelut on käytävä sellaisella kanavalla, jolle opettajalla on helppo pääsy - esim. oppimisalustalla itsellään.
Visuaalisia elementtejä (kuvat, grafiikka, animaatiot, videot) on käytetty tukemaan ja elävöittämään sisältöä.
- Kurssiympäristössä on käytetty tarkoituksenmukaisesti visuaalisia elementtejä, jotka tukevat ja elävöittävät sisältöä.
- Suoraan kontekstiin liittyvä grafiikka tuo visuaalisuutta kurssille - kannattaa miettiä tarvitaanko kuvia, joilla ei ole substanssilinkitystä kurssiin.
Itsenäisesti suoritettavat osiot ovat toimivia ja selkeästi ohjeistettuja.
- Mikäli opinto sisältää itsenäisesti suoritettavan osion, selkeät ohjeet sen suorittamisesta ja osaamisen arvioinnista. löytyvät helposti.
- Osion arviointi voi olla automatisoitu.
Tekoälyn hyödyntäminen tehtävissä on suunnitelmallista.
- Mikäli tekoälyn hyödyntämistä halutaan tukea, tehtävien ohjeistus on laadittu niin, että oppija voi hyödyntää tekoälyä oppimista tukevana työkaluna.
- Jos tekoälyn käyttöä ei haluta, opinnon tehtävät on laadittu niin, että ne eivät kannusta tekoälyn käyttöön.

Lähteitä ja resursseja:

- HAMK - eAMK laatukriteerit, PDF - eAMK-verkkototeutusten laatukriteerit: suunnittelu
- eAMK - Avointen oppimateriaalien kirjasto - Verkkototeutusten laatukriteerit