Title: Saavutettava kieli
Course: Digivisio kurssipohjan DEMO-versio > Section: Saavutettavuus

Etenkin itsenäisesti opiskeltavan materiaalin ja ohjeistusten on oltava niin selkeitä, että oppija tietää mitä hänen odotetaan tekevän. Tosin kuin luokassa, verkossa ei välttämättä ole ketään jolta heti kysyä mitä pitää tehdä. Ohjeisiin pitää siis kiinnittää paljon huomiota.

Selkeät ohjeet ja tekstit

Monilla aloilla on paljon erityissanastoa, joka oppijan on syytäkin tuntea tai joka heidän on opittava. Liiallinen selkeyttäminen voi olla siis karhunpalvelus, jos oppija ei opikaan alansa terminologiaa sen vuoksi.

Tiettyjä asioita voi ja kannattaa kuitenkin tehdä. Vaikka ohjeistuksissa ei ole yleensä tarpeen käyttää selkokieltä - S2-opinnoissa silläkin voi olla paikkansa - kannattaa käyttää yksiselitteisiä ilmaisuja, lyhyitä virkkeitä ja välttää liiallisia kielikuvia. Edellisessä kappaleessa tarkoituksellisesti käytetty "karhunpalvelus" onkin esimerkki tällaisesta kielikuvasta. Mutta selkeä yleiskieli on sopiva suurimmalle osalle oppijoista.

Tehtävien ohjeistukset kannattaa, mahdollisuuksien mukaan, luetuttaa jollakulla ulkopuolisella, joka osaa katsoa niitä eri näkökulmasta kuin oman kurssinsa ja materiaalinsa läpikotoisin tunteva opettaja.

On myös hyvä tiedostaa se, että joku ymmärtää ohjeistukset kuitenkin väärin. Tämänkin vuoksi on hyvä verkkokursseilla antaa myös aina jonkun vastuuhenkilön yhteystiedot, jolta voi kysyä lisätietoja. Jos kurssilla ei ole säännöllisiä verkkotapaamisia, voi olla hyvä myös mainita kuinka usein kysymyksiin vastataan (kerran viikossa/kerran kuukaudessa tms.)

Tasa-arvoinen kielenkäyttö

Kielessä on myös hyvä huomata tasa-arvo ja inkluusio. Millaisen kuvan käytetty kieli muodostaa esimerkiksi opetetusta alasta? Ovatko kaikki fiktiiviset esimerkkihenkilöt samaa sukupuolta/etnisyyttä? Onko tähän perusteltu syy (joskus on)? Muilla kielillä kuin suomeksi kirjoittaessa kannattaa miettiä myös persoonapronominien käyttöä: perinteinen "he/she" ratkaisu on vanhentunut, ja esim. Merriam Webster suosittelee jo sukupuolineutraalin yksikön 3.persoonan "they" käyttöä ellei sukupuoli ole tiedossa.