Title: Arviointimatriisit - läpinäkyvyyttä arviointiin
Course: Digivisio kurssipohjan DEMO-versio > Section: Arviointi ja palautteenanto

Arvioinnin läpinäkyvyys on sekä oppijan että opettajan etu. Arvioinnin läpinäkyvyyden olennaisena työkaluna toimivat  arviointimatriisit eli rubriikit. Ensin katsotaan tarkemmin mitä arviointimatriisit oikein ovat, sitten käydään läpi tarkemmin hyötyjä opettajan ja oppijan näkökulmasta ja lopuksi ohjenuoria arviointimatriisien suunnitteluun ja vinkkejä pahimpien sudenkuoppien välttämiseen.

Arviointimatriisi - mikä se on?

Arviointimatriisi, rubriikki, on työkalu jota hyödynnetään opiskelijoiden töiden arvioinnissa, ja yleisesti se käsittää kolme ominaisuutta. Arviointimatriisissa on kuvattu arviointikriteerit, laatumääritelmät arviointikriteerien määritellyille tasoille ja pisteytysstrategia. [4]

Alla on esimerkki arviointimatriisista, joka on tarkoitettu lyhyehköjen sanallisten tehtävien arviointiin. Yllä olevan määrittelyn mukaisesti taulukosta löytyy arviointikriteerit, Tietoperusta ja Kirjallinen tuotos, kuvaukset eri tasoista kiitettävästä tyydyttävään, sekä strategia pisteytykselle. Tehtävän maksimipistemäärästä riippuen eri kriteerit ja määritellyt tason saavat erilaisia arvoja, mutta prosentuaalisen esitystavan takia pisteet on helppo laskea ja määritellä oppimisympäristössä. Oppijan työn hyväksyttävänä rajana on matriisissa käytetty 50 prosenttia, mikä koskee jokaista kriteeriä.

Sanalliset tehtävät
Kriteeri ja painoarvo (%) | Tietoperusta (75%) | Kirjallinen tuotos (25%)
Kriteerin kuvaus | Tietoperustaan kuuluu lähteiden ja ammattikäsitteiden käyttö sekä tiedon luonti ja koonti. | Kirjalliseen tuotokseen kuuluu rakenne, tehtävänannonmukaisuus, kirjoitustapa ja kielenhallinta.
Arvioinnin tasot (%) | Kiitettävä (100%) | Oppija hyödyntää monipuolisia, ajankohtaisia, relevantteja ja luotettavia lähteitä. Käsitteiden ja asioiden hallinta on perusteellista. Oppija tuottaa johdonmukaista, syvällistä ja täysin tehtävänannon mukaista tietoa. Lähdeviittaukset ovat moitteettomia ja perustuvat tarkistettavissa olevaan tietoon. | Rakenne on selkeä, johdonmukainen ja täyttää tehtävänannon vaatimukset. Oppija säilyttää neutraalin, konkreettisen ja objektiivisen kirjoitustavan. Tekstissä näkyvät selkeät loogiset suhteet kokonaisuuksien välillä. Teksti on selkeää, huolellista, ytimekästä ja osoittaa vahvaa kielen hallintaa. Formaatti on asianmukainen.
Hyvä (75%) | Oppija hyödyntää ajankohtaisia, relevantteja ja luotettavia lähteitä. Käsitteet ja asiat ovat hallinnassa. Oppija tuottaa johdonmukaista ja tehtävän annon mukaista tietoa. Lähdeviittaukset ovat pääosin kunnossa ja perustuvat tarkistettavissa olevaan tietoon. | Rakenne on johdonmukainen ja täyttää tehtävänannon vaatimukset. Oppija säilyttää neutraalin ja objektiivisen kirjoitustavan. Tekstissä näkyvät loogiset suhteet kokonaisuuksien välillä. Teksti on pääosin huolellista ja osoittaa kielen hallintaa. Formaatti on asianmukainen.
Tyydyttävä (50%) | Oppija hyödyntää ajankohtaisia lähteitä. Käsitteet ja asiat ovat pääosin hallinnassa. Oppijan tuottamassa tiedossa voi olla epäjohdonmukaisuuksia ja puutteita suhteessa tehtävänantoon. Lähdeviittaukset ovat pääosin kunnossa. | Rakenne on selkeä ja täyttää pääosin tehtävänannon vaatimukset. Oppija säilyttää objektiivisen kirjoitustavan. Tekstissä näkyvät suhteet kokonaisuuksien välillä. Teksti on selkeää. Formaatti on pääosin asianmukainen.
Hylätty | Tyydyttävän tason vaatimukset eivät täyty.

Esimerkki arviointimatriisista - lähde Laurea ammattikorkeakoulu.

Arviointimatriisien hyötyjä oppijalle

- Opettajan odotusten selkeys - arviointimatriisit määrittelevät selkeästi kriteerit, jotka kuvaavat miltä korkeatasoinen kontribuutio tehtävässä näyttää eri tasoilla. Odotukset suhteessa sisältöön, laatuun, suoriutumiseen muovaavat polun menestykkääseen opiskeluun.
- Itsearvioinnin kehittäminen - oppijat voivat hyödyntää arviointimatriisia itse ennen työn lähettämistä opettajan arviointiin. Tämä auttaa heitä tunnistamaan kehittämiskohteita ja fokusoimaan erityisiin taitoihin ja konsepteihin, jotka vaativat huomiota.
- Kohdennettu palaute - arviointimatriisit tarjoavat kohdennettua palautetta näyttäen missä oppijalla on asia hallussa ja missä kohdin on tarvetta kehittää itseään. Yksityiskohtainen palaute edesauttaa parempia oppimistuloksia ja henkilökohtaista kasvua.
- Johdonmukaisuus ja reiluus - arvioinnin läpinäkyvyys edesauttaa sitä, että oppija kokee arvioinnin reiluksi. Jokainen arvioidaan yhtäläisesti ja oppijan on mahdollista perustellusti puuttua arviointiin jos kokee sen vääristyneeksi.
- Tavoiteorientoitunutta oppimista - oppijat voivat asettaa selkeitä tavoitteita erityisten osaamisten haltuunottoon, mikä auttaa heitä optimoimaan panostaan suhteessa oppimistavoitteisiin.
- Formatiivisen arvioinnin tukeminen - selkeät odotukset, itsearvioinnin tukeminen, kohdennettu palaute, yhdenmukaisuus ja reiluus - kaikki tukee formatiivista palautteen antoa.

Arviointimatriisien hyötyjä opettajalle

- Tehokkuus tehtävien arvioinnissa - arviointimatriisit tarjoavat linjakkuutta arviointiprosessiin, sillä opettajat voivat selkeästi kohdistaa arvioinnin määriteltyihin kriteereihin mikä edesauttaa arvioinnin yhdenvertaisuutta suhteessa oppijoihin.
- Yhteistyö - vaikka osaamisperustaisuus on kaiken pohjalla, oppijoiden työt ovat silti tyypiltään geneerisiä. Viime kädessä oppija palauttaa kirjoitelman, osallistuu keskusteluun, luo videon, tekee ryhmätyötä, vertaisarvioinnin jne. Huolimatta substanssista, mm. esseekirjoitelmaa voi hyvin arvioida saman arviointimatriisin avulla. Esseestä haetaan samoja asioita puhutaan sitten tietotekniikasta tai vanhusten hoivaamisesta. Tämä mahdollistaa opettajien välisen yhteistyön arviointimatriisien luomisessa.
- Objektiivinen arviointi - hyvin määritellyt suoriutumistasot vähentävät mahdollisuutta subjektiiviselle arvioinnille. Jos oppija kokee arvioinnin poikkeavaksi, hän voi suoraan viitata "arviointikehikkoon" ja keskustella opettajan kanssa mahdollisista epäselvyyksistä. Arvioinnista keskusteleminen on helppoa, koska voidaan viitata suoraan kriteereihin ja määriteltyihin tasoihin.
- Tarkka palaute - matriisin avulla voidaan tarjota jäsenneltyä, yksityiskohtaista ja rakentavaa palautetta mikä auttaa oppijoita ymmärtämään kehittämiskohteitaan ja vahvuuksiaan.
- Yhteensopivuus oppimistavoitteiden kanssa - mitataan haluttuja oppimistavoitteita.
- Eri arvioijien välinen johdonmukaisuus - jos kurssilla on useita arvioitsijoita, arviointimatriisit varmistavat että kaikki käyttävät samoja standardeja, kriteerejä varmistaen arvioinnin yhdenmukaisuutta.

Vinkkejä arviointimatriisien suunnitteluun

- Konkreettiset arviointikriteerit selkeällä, oppijalle ymmärrettävällä kielellä - ei pedajargonia :-)
- Linjakkuus oppimistavoitteiden kanssa
- Eri tasoiset suoritukset pitää olla tunnistettavissa - ei liikaa tasoja, jolloin kuvaus vaikeutuu
- Kuuntele palautetta ja muokkaa tarpeen mukaan. Arviointimatriiseja ei hakata kiveen.
- Mieti kuuluuko asia mieluummin erilliseen ohjeeseen kuin arviointimatriisiin. Esim. keskusteluviestien tarkat minimipituudet- näitä tuskin kannattaa mainita matriisissa.
- Tee yhteistyötä toisten opettajien kanssa. Tämä auttaa esim. arviointimatriisien laajemmassa käytössä ja varmasti parantaa matriisien laatua.
- Muista, että tuemme oppimista - emme rakenna matriisia vain matriisin vuoksi.

Vältä

- Liiallista monimutkaisuutta - sekoittaa niin oppijaa kuin opettajaa ja tekee arvioinnista vaikeaa.
- Epämääräiset termit. Esim. hyvä tarkoittaa yhdelle yhtä ja toiselle toista.
- Mahdollisuuksien mukaan älä tee arviointimatriisista liian rajoittavaa.

Lähteitä, resursseja:

[1] Laurea - arviointitaulukot

[2] Verraton arvioinnin apu: arviointitaulukot (2024), Laurea Journal, Marstio, Mattila, Niemelä, Pohjasniemi, Tiirikainen (2024)

[3] Miten hyödynnän arviointimatriiseja Moodlessa - Moodle - Rubrics

[4] Assessment rubrics: towards clearer and more replicable design, research and practice, Phillip Dawson, 2015. Saatavilla: Full article: Assessment rubrics: towards clearer and more replicable design, research and practice (tandfonline.com)