Title: Mitä huomioida ennen opinnon julkaisua - opettajan tarkistuslista
Course: Digivisio kurssipohjan DEMO-versio > Section: Oppimisen suunnittelu oppijalähtöisesti

Pohjautuu suurelta osin Laurean ohjeisiin ja lähteisiin.

- Verkkojakso lentoon - opettajan tehtävät ennen opinnon alkua, Laurea Journal (2024), Mattila, Marstio, Husman ja Punnonen.

Verkko-opinnot ovat sekä opettajan että oppijan silmissä kovin erilainen asia verrattuna lähi-, läsnä-opetukseen. Verkko-opinnossa oppijat ovat helposti yksin tai yksinäisiä jakson suorituksen kanssa ja on todella tärkeää, että opinto lähtee heti alusta alkaen ”oikealla jalalla” – oikealla nuotilla. Lähiopetuksessa opettajan on helpompi paikkailla pikku typoja ja muita virheitä. Verkko-opinnossa se mitä oppija näkee, voi olla hyvinkin lopullista ja virhettä sekä mahdollista väärinymmärrystä voi olla vaikea paikata jälkikäteen. Oppimiskokemuksen onnistumista silmällä pitäen on paljon asioita, joiden huolehtimisen kautta opettaja voi ennalta varmistaa menestyksekästä lopputulosta. Ja ei vain lopputulosta vaan myös sitä, että oppijan matka jakson halki on miellyttävä ja joutuisa.

Tässä opettajan tarkistuslistassa keskitymme viiteen eri kategoriaan, joita voidaan huomioida riippumatta siitä mikä oppimisympäristö on käytössä.

Asetukset kuntoon

Virheelliset asetukset voivat vaikuttaa oppijan "käyttäjä"kokemukseen unohtumattomalla tavalla. Oikea-aikainen pääsy olennaisiin materiaaleihin, tehtäviin ja aktiviteetteihin on avainasemassa onnistuneen opinnon suorituksessa. Oikein tehdyt asetukset ehkäisevät epäselvyyttä vaatimuksista - tiedetään oikeat palautusajat, osataan valmistautua aikakriittisiin tehtäviin, viestintä sujuu, arvosanat lasketaan oikein, opinnossa eteneminen sujuu loogisesti, yhteistyö toimii ja oppijan yksityisyyskin on paremmin turvattu. On myös oppijoita, jotka tarvitsevat erityishuomiota vaikka testien suoritusajoissa lukihäiriön takia.

Tarkista erityisesti:

- Kurssin päivämäärät (aukiolo, alkamis- ja loppumispäivät) ja keillä pitää olla pääsy oppimisympäristöön
- Pääsyoikeudet materiaaleihin
- Etenemisen rajoitukset
- Arviointiin liittyvät asetukset
- Onko tehtävien odotettu/laskettu suoritusaika uskottava? Olisi hyvä käyttää resurssilaskuria, jotta saa näppituntumaa paremman arvion odotetusta suoritusajasta - tehtävään käytettävästä ajasta.

Kriittiset tiedot kohdalleen

Oppijan osallistumisen, osallisuuden ja aktiviteettien sujuvuuden varmistamiseksi on huomioitava, että olennaiset tiedot mm. lisätietojen saamiseen, ongelmatilanteiden ratkaisemiseen ja vaikkapa henkiseen tukeen ovat helposti oppijan saatavilla. Kaikista ohjeistuksista huolimatta on voinut jäädä aukkoja, joiden paikkaamiseen oppija tarvitsee lisätietoja - tekninen ongelma voi pysäyttää varatun ajan käyttämisen opiskeluun tai henkilökohtainen ongelma asettuu opiskelun tielle.

Tarkista erityisesti:

- Opettajien yhteystiedot ja tavoitettavuus
  - Millä kanavalla (sähköposti, puhelin, ...) ja koska voi ottaa yhteyttä
- Arviointiin liittyvät ohjeistukset
  - Aikataulu
  - Kokonaisarvion muodostuminen
  - Tehtävä ja/tai tehtäväryhmäkohtaiset painotukset
- Ongelmatilanteiden ratkaisu
  - Tukikanavat ja menettelyt määritellyissä ongelmissa (esim. tekniset ongelmat, ohjelmat/sovellukset, laitteet, yhteydet, jne.)

Vaativimpien tehtävien tarkistelu – vertaisarviointi ja ryhmätehtävät

Kurssilla on hyvä tunnistaa erityisesti sellaiset arvioitavat aktiviteetit, jotka sisältävät useita vaiheita ja tiukkaa ajoitusta - erityisesti oppijan näkökulmasta. Usein tällaisia tehtäviä ovat ryhmä- ja vertaisarviointitehtävät ja erityisesti ryhmätehtävät, jotka sisältävät vertaisarviointia. Mahdollisia ongelmakohtia, pullonkauloja ovat mm. liian pienet ajalliset resurssit varattu osa-tehtäviin, ryhmäytymisen myöhäisyys ja epäselvyys ja arvioinnin yksityiskohdat.

Ryhmätehtäville on hyvä varata riittävästi aikaa - ryhmäytymiseen, tehtävän hahmottamiseen, tehtävän suorittamiseen, yhteistyöhön, viimeistelyyn jne. Ryhmätehtävän "reunaehdot" tulee olla selkeät - sallitaanko vaihto ryhmästä toiseen, miten se tapahtuu, missä yhteistyö voi tapahtua. Vähän järjestelmistä riippuen, oppijan vaihto ryhmästä toiseen voi aiheuttaa ongelmia arvioinnissa ja esimerkiksi ryhmän työskentelyalusta voi olla ristiriidassa yhteistyökumppanin tai kohdeorganisaation vaatimusten kanssa.

Vertaisarvioinnissa perinteisiä ongelmakohtia on ajoituksen epäonnistuminen, riittämättömät ohjeet itse vertaisarviointiin ja myös arviointipainotukset tehtäväpalautuksen ja vertaisarvioinnin välillä. Jos vertaisarvioinnissa käytetään ryhmien välistä vertaisarviointia, on hyvä antaa tehtävälle tarpeeksi aikaa. Mm. jatkuvien oppijoiden voi olla hankalaa löytää yhteistä aikaa tehtävää varten.

Tarkista erityisesti:

- Ryhmäytyminen huolehdittu ja "lukittu" hyvissä ajoin
- Tehtävän etenemisen (ajoituksen) ja oppijaan kohdistuvat odotukset/vaatimukset selkeästi mietitty ja ohjeistettu
- Käyttö- ja pääsyoikeudet
- Arvioinnin selkeys

Toimivuuden varmistaminen oppijan näkökulmasta

Verkko-oppimisympäristöt ovat monimutkaisia kokonaisuuksia ja opettajan on helppo unohtaa vaikkapa määritellä jokin yksinkertainen asetus, mikä voi ratkaisevalla tavalla vaikuttaa oppijan oppimiskokemukseen. Yhtälailla navigoinnin ja etenemisen loogisuus ja selkeys vaikuttaa olennaisesti siihen miten oppija kokee ympäristön mielekkyyden. Ja visuaalisuuden merkitystä ei sovi unohtaa - kurssin läpikäynnillä oppijan roolissa saa hyvä kuvan sisällön mielekkyydestä ja monipuolisuudesta. Jos sisältö vaikuttaa opettajalle tylsältä, tuskin oppija arvostaa sisältöä sen korkeammalle - viimeinen hetki tehdä viilauksia. Toisekseen voi olla hyvä miettiä mitä kaikkea opiskelijoilla on näkyvillä - pääsevätkö oppijat suoraan tehtäviin vai pitääkö heidän edetä loogisesti materiaali kerrallaan ennen tehtävän suorittamista, jotta olennaiset tiedot ovat varmasti läpikäytyjä. Jos oppija etenee suoraan tehtävään, voi perehtyminen olennaisiin tietoihin jäädä puutteelliseksi.

Tarkista erityisesti:

- Saavutettavuuteen liittyvät jutut
  - Informatiiviset ja toimivat linkit niin oppimisympäristön sisällä kuin ulospäin.
  - Taulukoiden informatiivisuus ja otsikoinnit (mm. otsikkosolut määritelty avustavia laitteita silmällä pitäen)
  - Hyödynnetty oppimisympäristön omia tyylejä
  - Materiaalien luettavuus, mielekkyys
  - Alt-tekstit kuville ja kuvien tarkoituksenmukaisuus
  - Videoiden tekstitykset (ja ei pitkiä puhuvia päitä)
  - Tästä tarkemmin Osiossa Saavutettavuus
- Oppijan navigaatio-näkymän loogisuus ja navigaatiomahdollisuuksien tarpeellisuus
  - Oppimisympäristön elementit on nimetty loogisesti (esim. sivujen ja tehtävien nimet ja numeroinnit)
- Linkit mahdollisiin verkkotapaamisiin (Teams, Zoom, jne.)
- Onko kurssin ulkoasu ja toiminta linjassa organisaation vaatimusten kanssa

Kaikki valmista – tervetuloa jaksolle

Jos kurssi ei ole julkaistu, tämä viesti voidaan lähettää esim. sähköpostilla. Tervetuloa-viesti auttaa mm. ehkäisemään kurssin aloitukseen liittyviä ongelmia ja epäselvyyksiä. Perinteisiä oppijoiden kysymyksiä ovat mm. koska kurssille pääsee, missä opettajan yhteystiedot ovat, missä linkit Teams-sessioihin jne. Kovin yksinkertaisia kysymyksiä, joihin vastaus varmasti löytyy oppimisympäristöstä mutta silti syystä tai toisesta koetaan tärkeäksi saada vastauksia näihin polttaviin kysymyksiin jo ennen kurssin aloitusta.

Tervetuloa viestiin liittyen, ehdotelmia sisällöksi:

- "Kutsuva" otsikko viestille - ilmaisee selkeästi mitä on tapahtumassa
- Kuka olet ja miksi lähestyt oppijoita (ei välttämättä kovin totisesti - oma persoona voi tulla esiin)
- Koska kurssi virallisesti alkaa, koska oppijat pääsevät kurssiympäristöön ja millä linkillä
- Lyhyt kuvaus kurssin olennaisesta sisällöstä ja hyödystä oppijoille
- Kurssin toteutustapa
  - Onko täysin virtuaalinen? Onko myös tapaamisia kampuksilla?
  - Olennaisia ajoitukseen liittyviä juttuja - esim. Teams-sessioiden ajat
- Muutamia vastauksia usein kysyttyihin kysymyksiin - mikä olennaisesti vaikuttaa kurssin aloituksen onnistumiseen.
  - Vaadittu tekniikka, sovellukset (jos oppijalla vain "työkone", onko sillä pääsy kaikkiin kurssin resursseihin, ympäristöihin, jne.
- Haluatko kuittauksen/vahvistuksen kurssille osallistumisesta

Lähde: Mattila, Marstio, Husman ja Punnonen (2024), Verkkojakso lentoon - opettajan tehtävät ennen opinnon alkua, Laurea Journal.