Title: Arvioinnista ja palautteenannosta
Course: Digivisio kurssipohjan DEMO-versio > Section: Arviointi ja palautteenanto

Arviointi ja palautteenanto on merkittävä osa nykyopettajan työtä verkko-opinnoissa. Arvioinnin suunnittelu on todella tärkeää, ei vain siitä näkökulmasta, miten ajallisesti rasittavia tehtävät ovat oppijoille vaan myös siitä näkökulmasta, miten arviointityö verottaa opettajan aikaresursseja. Opettaja voi helposti rakentaa verkkojaksosta itselleen arviointiansan, joka jatkuu vielä pitkälle opinnon jälkeen.

Verkko-opinnoissa oppijan on hyvä saada palautetta tehtävistä ripeästi - lupaukset siitä, että oppijan työt arvioidaan esim. kuukauden kuluessa eivät ole linjassa mm. formatiivisen arvioinnin periaatteiden kanssa. Oppijoiden työt tulee arvioida ripeästi, jotta he voivat hyödyntää saamaansa palautetta tulevissa tehtävissä ja opettajalla on mahdollisuus todeta oppijan reagoivan annettuun palautteeseen.

Muutamia vinkkejä opettajalle arviointikuorman ja palautteenannon optimoimiseen:

- Arviointikriteerien selkeys ja arviointimatriisien hyödyntäminen - tämä vähentää yksittäisten vastausten analysointiin kuluvaa aikaa, koska kriteerien perusteella arviointi on systemaattisempaa ja kohdistuu selkeisiin, määriteltyihin elementteihin oppijoiden töissä.
- Pidä palaute suorana ja konkreettisena keskittyen siihen miten oppija voi parantaa.
- Mahdollisuuksien mukaan hyödynnä "yksinkertaisemmissa" tehtävissä automatisointia - esim. monivalintoja.
- Tunnista ne kohdat, osaamiset, tehtävät, joissa sinun on tärkeää antaa palautetta. Joissain tehtävissä arviointi ja palautteen antaminen edellyttää kertynyttä kokemusta jollain sektorilla, mitä ei voi odottaa esim. oppijoilta, mutta muissa tehtävissä, tunnista kohdat joissa voit hyödyntää ryhmätehtäviä, ryhmäpalautetta, vertaisarviointia, itsearviointia ja vaikka verkkokeskusteluja, joissa oppijat voivat jakaa omaa osaamista ja kertynyttä ymmärrystä. Opettajan ei tarvitse "heilua" joka paikassa. Hyvin suunniteltuja arviointimatriiseja hyödyntämällä oppijat osaavat antaa erittäin osuvaa ja arvokasta palautetta niin onnistumisista kuin kehittämiskohteista.
- Käytä resurssilaskureita, laskuria tai laske vähintäänkin päässäsi - tämä auttaa niin opettajan resurssien arvioinnissa kuin myös oppijan. Jos odotat että oppija kirjoittaa kolmen sivun esseen ja oppijoita on 40 - yksinkertainen kertolasku vihjaa merkittävästä arviointikuormasta, varsinkin jos ko. kuorma osuu viikon ajalle. Varaa kalenteriisi aikaa tuleville ajoille laskemiesi resurssitarpeiden mukaan.
- Laita antamasi palaute talteen esim. dokkariin ja/tai hyödynnä oppimisalustan ominaisuuksia. Kovin usein kohdat joihin oppijoiden palauttamissa tehtävissä puututaan ovat hyvinkin samanlaisia. Pienellä muokkauksella voi hyödyntää aikaisemmin antamaasi palautetta.
- Hyödynnä viikoittaisia ilmoituksia, joissa voit muistutella tulevista tehtävistä, huomioitavista asioista ja vetää yhteen esim. edellisen viikon/moduulin/kokonaisuuden olennaisia huomioita palautetuista tehtävistä. Tällä voi joskus korvata henkilökohtaista palautetta ja tässäkin "tyylissä" voi hyödyntää talteen laitettuja ilmoituksia aikaisemmilta kursseilta. Tässä voi hyödyntää myös videota.
- Tämä kohta voi kuulostaa kaukaa haetulta mutta varmista, että läsnäolosi kurssilla näkyy ja kuuluu. Ks. kohta sivun lopussa. Opettajan selkeällä ja oikea-aikaisella läsnäololla voi kompensoida arviointia ja palautteen antoa - läsnäolon kautta oppijalle tulee tunne, että hänen tekemisistään välitetään ja niillä on merkitystä. Opettajan läsnäolo luo kanavan oppijalle, jonka kautta hän saa vastakaikua tekemisilleen. Mm. ilmoitusten kautta opettaja voi kohdentaa oppijan työtä mikä edesauttaa resurssitehokkaampaa opiskelua.

Huom! Opettajan läsnäolo, tai ainakin se, että oppijasta tuntuu, että opettaja on läsnä ja näkyvillä verkkojaksolla voi olla kovin tärkeää. Oppija saattaa tuntea olonsa yksinäiseksi verkko-opinnolla ja yhteys opettajaan voi muuttaa tuota tunnetta positiiviseen suuntaan. Verkosta löytyy paljon hyviä ohjeita opettajille siitä, miten omaa läsnäoloa voi verkko-opinnoissa varmistaa ja vahvistaa. Alla yksi tutustumisen arvoinen linkki.

- Establish a Positive Teacher Presence in Your Virtual Classroom - AVID Open Access

Mm. ylläolevaa lähdettä hyödyntäen voidaan nostaa esiin muutamia olennaisia kohtia, joilla opettajat voivat kehittää positiivista läsnäoloa:

- Tekstipohjaisen viestinnän lisäksi tarjoa oppijoille mahdollisuus nähdä ja kuulla sinut esim. sinulle sopivassa ympäristössä kuvatussa esittelyvideossa. Asiasisällön lisäksi voit tuoda persoonaasi esille jollain sinulle luontevalla tavalla. Ei kannata esittää jotain muuta kuin mitä on - videosta saattaa tulla teennäinen ja se ei pure opiskelijoihin.
- "Ohviisitunnit" - office hours - varaa kalenteristasi, esim. viikoittain, lyhyt hetki jolloin olet saatavilla oppijoille valitsemallasi kanavalla - mieluusti videoyhteys mutta muitakin vaihtoehtoja on. Voit esim. ylläpitää "virtuaalitoimistoa" vaikka keskustelualueena kurssilla. Kerro selkeästi kuinka usein vilkuilet keskustelualuetta, jotta oppijat tietävät kuinka nopeasti yleensä olet saavutettavissa. Muista, että lupaukset on pidettävä.
- Yhteisön rakentaminen - luo verkko-opinnolle esim. keskustelualue, jossa oppijat esittelevät itsensä ja vastaavat muutamiin kysymyksiin liittyen myös tulevan opinnon substanssiin. Varmista, että käyt vastaamassa jokaiselle oppijalle - toivotat heidät tervetulleeksi jaksolle ja lisäät kommentin liittyen oppijan esittäytymiseen. Vaadi oppijoita kommentoimaan toisten esittäytymisiä.
- Pyri reagoimaan oppijoiden viesteihin nopeasti - viim. 24h aikana. Verkossa "odotellessa" parin päivän viive vastauksissa voi tuntua iäisyydeltä.