Title: Ryhmätöiden käyttö verkkokursseilla
Course: Digivisio kurssipohjan DEMO-versio > Section: Oppijan aktivointi

Oppijat oppimistilanteessa keskenään

Aina ei opettajan läsnäolo ole tarpeen tai edes hyvästä, ja opintojaksoille voi hyvin miettiä tehtäviä, joissa oppijat työskentelevät ryhmissä verkossa. Tehtävien sisältö riippuu toki paljon opetettavasta aiheesta, mutta alasta riippumatta oppijoiden on hyvä oppia aikatauluttamaan omaa elämäänsä ja työskentelemään verkossa ihmisten kanssa, joita he eivät välttämättä edes tunne - tätä on nykyhetken ja tulevaisuuden työelämä. Tällainen työskentely myös kasvattaa oppijan itsensäjohtamisen taitoja, sillä he ovat vastuussa paitsi omasta niin myös muiden oppimisesta. Oppijat usein valittavat ryhmätöiden määrästä, ja niitä kannattaakin miettiä tarkkaan, mutta toisaalta työelämä vaatii ryhmässä työskentelyn taitoja ja asioiden omaksumista ilman että joku "luennoi" niitä. Tällainen aktiivinen oppiminen johtaa usein parempiin oppimistuloksiin kuin passiivinen "verkkoluennolla" istuminen.

Ryhmätyöskentely on ohjeistettava erityisen hyvin, eikä kannata olettaa että oppijat välttämättä osaisivat toimia ryhmissä ilman erityistä ohjausta. Siihen kannattaa siis varata aikaa. Ryhmätöiden ohjeistuksissa kannattaa, taas kerran, lähteä liikkeelle kurssin osaamistavoitteista: miten tämä työ johtaa kurssin osaamistavoitteisiin pääsemiseen?

Vinkkejä ryhmätöihin

- Ohjeista oppijoita aloittamaan löytämällä ryhmälleen sopiva kommunikointikanava ja sitoutumaan siihen. Sen ei tarvitse välttämättä olla oppilaitoksen "virallinen" kanava (sähköposti, Teams tms.), vaan tärkeämpää on se, että koko ryhmä aktiivisesti käyttää sitä.
- Oppijoille kannattaa myös vinkata siitä, että heidän kannattaa aloittaa tekemällä työnjako - mutta lopputuloksen on oltava koherentti, koko ryhmän yhdessä tekemä (eli siis ei niin, että kaksi eri oppijaa kirjoittaa täsmälleen samasta asiasta toisistaan tietämättä: tämä ei ole hyvän ryhmätyön merkki.)
- Varmista, että kaikki ymmärtävät tehtävänannon. Tämän voi tehdä esimerkiksi vaatimalla jo heti tehtävän alkuvaiheessa lyhyen luonnoksen lopputuloksen sisällöstä.
- Selvitä oppijoille, miten heidän tulee toimia, jos joku ryhmän jäsen ei osallistukaan tai jos tulee konfliktitilanteita. Opettajan on näissä tapauksissa usein puuttuttava asiaan, ja järjesteltävä ryhmiä uudestaan tai purettava konflikteja.
- Kirkasta arviointi. Mitä arvioidaan, ja miten arviointi jakautuu ryhmän jäsenten välillä. Arvioidaanko lopputuotosta (osaaminen) vai myös ryhmän toimintaa? Oppijoille on tärkeää, että arviointi on reilu: jos joku ei osallistu, saako hänkin saman arvion kuin muutkin? Toisaalta, voivatko oppijat tukea toisiaan ja auttaa heikompia - mutta aktiivisia - oppijoita saamaan paremman arvosanan?
- Laita muutama check-point matkan varrelle, eli varmista aktiivisesti, että kaikki oppijat ja ryhmät ovat vielä aikatauluissaan.